Nos Guys, par la grace de Dieu, evesques de Leingres, et nos frères Miles, abbés de Sain Michiel de Torneurre, et nos Hugues, deiens de la crestienté de Ternerroys, faisons a savoir à touz cels qui verront ces presentes letres, que messires Jofroicz de Polisy, chevaliers li juenes, fiz mon seignor Jofroi de Polisy lou viel, a recogneu par devant nos, qu’il est hons liges devant totes genz à Milon, chevaliers, seignor de Noiers, sauf son heritaige qui muet de Janhan de Sain Sepuchre, quant il avanra por chief dou fié de Joancé et des apartenances, et de ce que l’an tient de luy an la dite ville, et por ce dit fié, li diz Jofroiz doit VI semoignes de garde ou chatel de Noiers chacun an, à la requeste dou seignor de Noiers ou de ses hors. Et a recogneu li diz Jofroix que il a receu doudit Milon quarante livres de tornoys en accroissance dou fié de Joancé et que cil diz Jofroix ne puet, ne il, ne si hoir, metre ne quiter en autre main qu’an la leur lou dit fié de Joancé. Et s’est a savoir que cil diz Jofroyz s’et mis an la juridicion de nos devant dit Guy evesque de Leingres, que se il eissoit fers de devant dites recognoissances ou d’aucune de cels, que nos devant diz evesques lou puissiens escumenier luy et ses hors, an quequeu leu que il soient. Et an tesmoignaige et au consentement de cestes choses devan dites, nos avons panduz nos sciaux an ces presentes letres à la requeste dou dit Jofroy. Ce fu fait an l’an de l’Incarnacion Nostre Seignor mil et deus cenz et sexante ou mois de janvier.